Na temelju članka 22. Statuta Grada Lepoglave („Službeni vjesnik Varaždinske županije“ broj 6/13, 20/13, 33/13, 31/14, 6/18, 24/18), Gradsko vijeće Grada Lepoglave na svojoj \_\_\_\_. sjednici održanoj dana \_\_\_\_2019. godine, donijelo je sljedeću

**ODLUKU**

**O OSNIVANJU DJEČJEG GRADSKOG VIJEĆA GRADA LEPOGLAVE**

**Članak 1.**

Osniva se Dječje gradsko vijeće Grada Lepoglave ( u daljnjem tekstu: Dječje gradsko vijeće), kao predstavničko tijelo djece s područja grada Lepoglave. Dječje Gradsko vijeće osniva se s ciljem ostvarivanja prava djece na aktivno sudjelovanje u životu grada Lepoglave.

Dječje gradsko vijeće osigurava djeci slobodno izražavanje mišljenja, iznošenje prijedloga i sudjelovanje u procesu donošenja odluka kojima se podiže kvaliteta življenja u gradu Lepoglavi. Dječje Gradsko vijeće upoznaje gradsku vlast sa problemima i predlaže rješenja od interesa za djecu.

**Članak 2.**

Ovom Odlukom utvrđuje se sastav, izbor Dječjeg gradskog vijeća, djelokrug rada Dječjeg gradskog vijeća, način rada i druga pitanja značajna za rad Dječjeg gradskog vijeća.

**Članak 3.**

Dječje gradsko vijeće čine predstavnici svakog razrednog odjela od IV. do VII. razreda osnovnih škola na području grada Lepoglave sa prebivalištem na području Grada Lepoglave.

**Članak 4.**

Mandat članova Dječjeg gradskog vijeća traje dvije (2) godine, a isti je ograničen završetkom osnovnoškolskog obrazovanja.

Pojedini učenik može se kandidirati i biti izabran više puta.

Mandat dječjeg vijećnika prestaje u slučaju prestanka statusa učenika Osnovne škole.

Dužnost dječjeg vijećnika je počasna.

U slučaju izricanja pedagoške mjere u osnovnoj školi dječji vijećnik se razrješuje dužnosti te ga na toj funkciji zamjenjuje kandidat koji je na izborima za Dječje gradsko vijeće dobio sljedeći najveći broj glasova.

**Članak 5.**

Odluku o raspisivanju izbora za Dječje Gradsko vijeće donosi Gradonačelnik u roku od 30 dana od stupanja na snagu ove Odluke, odnosno 30 dana prije isteka mandata aktualnog saziva Dječjeg gradskog vijeća.

**Članak 6.**

Svaki razredni odjel od IV. do VII. razreda osnovnih škola na području grada Lepoglave bira svog predstavnika u Dječje gradsko vijeće.

Izbori se provode na sljedeći način:

a) u roku od 8 dana od objave izbora organizira se u školama prezentacija projekta ''Dječje Gradsko vijeće'' za sve učenike i učenice razreda koji sudjeluju u izborima

b) u roku od 12 dana od dana objave izbora sve zainteresirane učenice i učenici dostavljaju svoju kandidaturu u pisanoj formi, na predviđenom obrascu razredniku. Liste kandidata se objavljuju na oglasnim pločama u školama.

c) predizborna kampanja počinje teći dan nakon objave liste kandidata i traje do dana koji prethodi danu izbora

d) u svakom razrednom odjelu osniva se Izborno povjerenstvo kojeg čine 3 učenika koji nisu kandidati

e) vijećnici Dječjeg gradskog vijeća izabiru se tajnim glasovanjem uz prisustvo razrednika koji jamči pravilnost izbora. Rezultati izbora unose se u zapisnik, na propisanom obrascu, koji potpisuju članovi Izbornog povjerenstva i razrednik.

f) u slučaju istog broja glasova dvoje ili više kandidata iz istog razrednog odjela, izbori se ponavljaju između tih kandidata, neposredno nakon prebrojavanja glasova.

g) po završenom glasovanju, zapisnici o glasovanju se dostavljaju Jedinstvenom upravnom odjelu Grada Lepoglave koji u roku od 72 sata objavljuje rezultate izbora na oglasnoj ploči i službenoj web stranici Grada Lepoglave i na oglasnim pločama osnovnih škola.

h) materijale za izbore (informativne letke, upute za provedbu izbora, obrasce za kandidaturu, glasačke listiće i zapisnik o glasovanju) osigurava Jedinstveni upravni odjel.

i) sve potrebne uvjete (prostor, vrijeme) za provođenje izbora osiguravaju škole.

**Članak 7.**

Konstituirajuću sjednicu Dječjeg gradskog vijeća saziva gradonačelnik u roku od petnaest (15) dana od dana objave rezultata izbora.

Dječje gradsko vijeće konstituirano je izborom predsjednika Dječjeg gradskog vijeća, na prijedlog vijećnika Dječjeg gradskog vijeća, ako je na konstituirajućoj sjednici nazočna većina članova Dječjeg gradskog vijeća.

Do izbora predsjednika Dječjeg gradskog vijeća na konstituirajućoj sjednici predsjedava Gradonačelnik ili osoba koju on ovlasti.

**Članak 8.**

Članovi Dječjeg gradskog vijeća biraju svog predsjednika i zamjenika predsjednika.

Neslužbeni naziv predsjednika Dječjeg gradskog vijeća je Dječji gradonačelnik odnosno Zamjenik dječjeg gradonačelnika.

Za predsjednika je izabran onaj kandidat koji dobije natpolovičnu većinu glasova ukupnog broja vijećnika. Za zamjenika je izabran onaj kandidat koji dobije najviše glasova nakon predsjednika.

Vijeće donosi Poslovnik o radu Dječjeg gradskog vijeća i Godišnji program rada.

**Članak 9.**

Predsjednik Dječjeg gradskog vijeća predstavlja Dječje gradsko vijeće i sudjeluje na manifestacijama Grada Lepoglave, kada iz objektivnih razloga nije u mogućnosti, zamjenjuje ga Zamjenik predsjednika.

Ako predsjednik Dječjeg gradskog vijeća neopravdano ne sudjeluje na tri (3) uzastopne sjednice Dječjeg gradskog vijeća ili na tri (3) uzastopne aktivnosti (promotivne aktivnosti, edukativne radionice, prikupljanje mišljenja i prijedloga) svaki vijećnik Dječjeg gradskog vijeća može predložiti da se raspravi o odgovornosti predsjednika Dječjeg gradskog vijeća i pokrenuti pitanje njegova razrješenja.

Dječje gradsko vijeće većinom glasova prisutnih vijećnika donosi odluku o razrješenju predsjednika i ponavlja postupak izbora novog predsjednika.

**Članak 10.**

Ukoliko vijećnik neopravdano ne prisustvuje na tri (3) uzastopne sjednice Dječjeg gradskog vijeća, svaki vijećnik može predložiti da se raspravi o njegovoj odgovornosti i pokrenuti pitanje njegova razrješenja.

Dječje gradsko vijeće većinom glasova prisutnih vijećnika donosi odluku o razrješenju vijećnika i utvrđuje da će ga na toj funkciji zamijeniti kandidat, koji je na izborima za Dječje gradsko vijeće dobio sljedeći najveći broj glasova.

**Članak 11.**

Dječje gradsko vijeće ima sljedeći djelokrug rada:

-potiče aktivno sudjelovanje djece u javnom životu grada Lepoglave,

-utvrđuje stanje i potrebe djece u sredini u kojoj žive,

-javno iznosi mišljenja i prijedloge,

-vodi brigu o unapređenju i zaštiti okoliša,

-vodi brigu o iskazanim potrebama djece na području kulture, tjelesne kulture i sporta,

-zalaže se za donošenje odluka, programa i drugih mjera u gradu Lepoglavi kojima se poboljšava položaj djece,

-upoznaje se s radom gradonačelnika i gradske uprave i gradskog vijeća,

-vodi brigu o djeci u području socijalne skrbi,

-različitim programima obilježava važne datuma i blagdane od značaja za djecu,

-ostvaruje kontakte s drugim dječjim vijećima,

-obavlja i druge poslove od značaja za djecu.

**Članak 12.**

Vijećnik Dječjeg gradskog vijeća obvezan je sudjelovati u svim aktivnostima Dječjeg gradskog vijeća i o njima na prikladan način obavijestiti razredni odjel u kojem je izabran.

Vijećnik je obvezan prikupiti mišljenja i prijedloge razrednog odjela u kojem je izabran o temama o kojima će se raspravljati na sjednici Dječjeg gradskog vijeća.

**Članak 13.**

Dječje gradsko vijeće održava sjednice u pravilu najmanje dva puta godišnje, odnosno po ukazanoj potrebi.

Sjednica se može održati ako je prisutna većina vijećnika.

O radu sjednice vodi se zapisnik, kojeg su vijećnici dužni sastaviti te dostaviti školama i Gradu Lepoglavi.

**Članak 14.**

U radu Dječjeg gradskog vijeća i poticanju vijećnika na redovan i aktivnosti sudjeluje voditelj Dječjeg gradskog vijeća kojega će gradonačelnik Grada Lepoglave imenovati posebnom Odlukom.

Rad voditelja Dječjeg gradskog vijeća zasniva se na volonterskoj osnovi.

**Članak 15.**

Ova Odluka stupa na snagu osmog dana od objave u Službenom vjesniku Varaždinske županije.